Document ID: 32009D0832

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 10ης Νοεμβρίου 2009
σχετικά με τη διαδικασία που αφορά τις παρεκκλίσεις από τους κανόνες καταγωγής που καθορίζονται στα πρωτόκολλα «καταγωγής» τα οποία προσαρτώνται στις συμφωνίες οικονομικής εταιρικής σχέσης με τα κράτη ΑΚΕ και την κατάργηση της απόφασης 2000/399/ΕΚ
(2009/832/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 δεύτερο εδάφιο και το άρθρο 300 παράγραφος 4,
την πρόταση της Επιτροπής,
Εκτιμώντας τα ακόλουθα:
(1)
Το παράρτημα V της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, η οποία υπεγράφη στο Κοτονού στις 23 Ιουνίου 2000 (1) (συμφωνία εταιρικής σχέσης ΑΚΕ-ΕΚ) και τα πρωτόκολλα αυτής, μεταξύ των οποίων το πρωτόκολλο 1 σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, έληξαν στις 31 Δεκεμβρίου 2007 σύμφωνα με το άρθρο 37 παράγραφος 1 της εν λόγω συμφωνίας.
(2)
Όπως προβλέπεται στο άρθρο 37 παράγραφος 1 της συμφωνίας εταιρικής σχέσης ΑΚΕ-ΕΚ, οι διαπραγματεύσεις για τις συμφωνίες οικονομικής εταιρικής σχέσης (ΣΟΕΣ) διεξήχθησαν με περιφερειακές ομάδες των μελών της ομάδας των κρατών της Αφρικής, της Καραϊβικής και του Ειρηνικού («κράτη ΑΚΕ»). Αυτές οι ΣΟΕΣ υπογράφονται σταδιακά από 1ης Ιανουαρίου 2008.
(3)
Το άρθρο 39 του πρωτοκόλλου Ι σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας («πρωτόκολλο καταγωγής») της ΣΟΕΣ μεταξύ των κρατών Cariforum αφενός, και της Ευρωπαϊκής Κοινότητας και των κρατών μελών της αφετέρου (2), η πρώτη συμφωνία οικονομικής εταιρικής σχέσης που έχει υπογραφεί με τα μέλη της ομάδας των κρατών της Αφρικής, της Καραϊβικής και του Ειρηνικού («κράτη ΑΚΕ») - προβλέπει διαδικασία για τη χορήγηση παρεκκλίσεων από τους κανόνες καταγωγής κατόπιν αιτήσεως κράτους ΑΚΕ που έχει υπογράψει τη ΣΟΕΣ. Οι παρεκκλίσεις θα πρέπει να εγκριθούν από αρμόδια επιτροπή. Είναι σκόπιμο να προβλεφθεί διαδικασία για τον καθορισμό της θέσης της Κοινότητας στο πλαίσιο της εν λόγω επιτροπής κατά τρόπο που να μπορεί να εφαρμόζεται επίσης σε παρόμοιες διατάξεις των πρωτοκόλλων «καταγωγής» άλλων ΣΟΕΣ που θα υπογραφούν στο μέλλον με κράτη ΑΚΕ.
(4)
Το άρθρο 39 παράγραφος 8 του πρωτοκόλλου «καταγωγής» προβλέπει ότι οι αποφάσεις που αφορούν αιτήσεις παρέκκλισης θα πρέπει να λαμβάνονται το συντομότερο δυνατόν και, σε κάθε περίπτωση, το αργότερο σε 75 εργάσιμες ημέρες από την παραλαβή του αιτήματος από την Κοινότητα. Εάν η Κοινότητα δεν ενημερώσει το κράτος ΑΚΕ που υπέβαλε αίτηση παρέκκλισης για τη θέση της σχετικά με το αίτημα αυτό εντός του εν λόγω χρονικού διαστήματος, θεωρείται ότι το αίτημα έγινε δεκτό.
(5)
Είναι επομένως αναγκαίο να θεσπιστεί διαδικασία που να εξασφαλίζει ότι η θέση της Κοινότητας μπορεί να εγκριθεί και να κοινοποιηθεί στα κράτη ΑΚΕ που έχουν υπογράψει ΣΟΕΣ ώστε να μπορεί να ληφθεί η σχετική απόφαση αρκετά νωρίτερα από τη λήξη της εν λόγω προθεσμίας.
(6)
Η απόφαση 2000/399/ΕΚ του Συμβουλίου, της 16ης Ιουνίου 2000, περί της διαδικασίας παρεκκλίσεων από τους κανόνες καταγωγής που θεσπίζονται στο πρωτόκολλο 1 της συμφωνίας εταιρικής σχέσης ΑΚΕ-ΕΚ (3), προέβλεπε τη μεταβίβαση αρμοδιοτήτων στην Επιτροπή όσον αφορά την υιοθέτηση κοινής θέσης της Κοινότητας μετά την υποβολή αιτήματος κρατών ΑΚΕ για παρέκκλιση από τους κανόνες καταγωγής που καθορίζονται στο πρωτόκολλο 1 του παραρτήματος V της συμφωνίας εταιρικής σχέσης ΑΚΕ-ΕΚ.
(7)
Θα πρέπει τώρα να προβλεφθεί παρόμοια μεταβίβαση αρμοδιοτήτων στην Επιτροπή όσον αφορά αιτήσεις παρέκκλισης από τους κανόνες καταγωγής που καθορίζονται στα πρωτόκολλα «καταγωγής» των ΣΟΕΣ.
(8)
Ως εκ τούτου, η απόφαση 2000/399/ΕΚ θα πρέπει να καταργηθεί,
ΑΠΟΦΑΣΙΖΕΙ:
Άρθρο 1
Η Επιτροπή υιοθετεί τη θέση της Κοινότητας όσον αφορά αίτημα που υποβάλλουν κράτη ΑΚΕ, τα οποία έχουν υπογράψει συμφωνίες οικονομικής εταιρικής σχέσης (ΣΟΕΣ), για παρέκκλιση από τους κανόνες καταγωγής που καθορίζονται στα πρωτόκολλα «καταγωγής» των ΣΟΕΣ, σύμφωνα με τη διαδικασία που ορίζεται στο άρθρο 2.
Άρθρο 2
1. Η Επιτροπή επικουρείται από την επιτροπή τελωνειακού κώδικα, η οποία συγκροτείται δυνάμει του άρθρου 248α παράγραφος 1 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (4).
2. Ο αντιπρόσωπος της Επιτροπής υποβάλλει στην επιτροπή τελωνειακού κώδικα σχέδιο θέσης της Κοινότητας, εντός 25 εργάσιμων ημερών από την παραλαβή αιτήματος για παρέκκλιση από την Κοινότητα. Η επιτροπή τελωνειακού κώδικα διατυπώνει τη γνώμη της σχετικά με το σχέδιο εντός προθεσμίας που ορίζει ο πρόεδρος ανάλογα με το επείγον του θέματος. Η γνώμη διατυπώνεται με την πλειοψηφία του άρθρου 205 παράγραφος 2 της συνθήκης, προκειμένου περί αποφάσεων, τις οποίες καλείται να λάβει το Συμβούλιο κατόπιν προτάσεως της Επιτροπής. Οι ψήφοι των αντιπροσώπων των κρατών μελών σταθμίζονται με τον τρόπο που ορίζεται στο προαναφερόμενο άρθρο. Ο πρόεδρος δεν μετέχει στην ψηφοφορία.
3. Η Επιτροπή υιοθετεί τη θέση της Κοινότητας και τη διαβιβάζει πάραυτα στην αρμόδια επιτροπή που έχει συσταθεί από την αντίστοιχη ΣΟΕΣ. Ωστόσο, εάν η θέση της Κοινότητας δεν είναι σύμφωνη με τη γνώμη της επιτροπής τελωνειακού κώδικα, η Επιτροπή την υποβάλλει αμέσως στο Συμβούλιο. Στην περίπτωση αυτή, η Επιτροπή αναβάλλει τη διαβίβασή της στην αρμόδια επιτροπή που έχει συσταθεί στο πλαίσιο της αντίστοιχης ΣΟΕΣ για περίοδο 25 εργάσιμων ημερών από την ημερομηνία της ψηφοφορίας στην επιτροπή τελωνειακού κώδικα.
4. Το Συμβούλιο, αποφασίζοντας με ειδική πλειοψηφία, μπορεί να υιοθετήσει διαφορετική θέση της Κοινότητας εντός της προθεσμίας που προβλέπεται στην παράγραφο 3.
Άρθρο 3
1. Η απόφαση 2000/399/ΕΚ καταργείται.
2. Οι αναφορές στην καταργούμενη απόφαση νοούνται ως αναφορές στην παρούσα απόφαση.
Άρθρο 4
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 10 Νοεμβρίου 2009.

Labels: 10
3
15
18